กรุงไทยลุยหุ้นยุโรป
บลจ.กรุงไทย ส่งทริกเกอร์ฟันด์ซื้อหุ้นยุโรป มั่นใจเศรษฐกิจฟื้น คิวอีหนุนตลาด
14 ก.ย. 2558

บลจ.กรุงไทย ส่งทริกเกอร์ฟันด์ซื้อหุ้นยุโรป มั่นใจเศรษฐกิจฟื้น คิวอีหนุนตลาด
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดจำหน่ายกองทุนเปิดเคแทม ยูโรเปียน ทริกเกอร์ ฟันด์ 8% (KTEURO 8-1) ในวันที่ 16-23 ก.ย. 2558 มีนโยบายเน้นลงทุนในหน่วยลงทุนของกองทุน iShares STOXX Europe 600 UCITS ETF (DE) โดยเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน บริหารจัดการโดย BlackRock Asset Management Deutschland AG
ทั้งนี้ กองทุนดังกล่าวมีวัตถุประสงค์ในการลงทุนเพื่อให้ผลการดำเนินงานของกองทุน สอดคล้องใกล้เคียงกับผลตอบแทนของดัชนี STOXX Europe 600 พร้อมทั้งตั้งเป้าหมายผลตอบแทน 8% ภายใน 8 เดือน โดยจะเลิกโครงการโดยอัตโนมัติเมื่อหน่วยลงทุนไม่ต่ำกว่า 10.9000 บาท เป็นเวลา 3 วันทำการติดต่อกันขึ้นไป โดยมูลค่าหน่วยลงทุนที่คืนให้กับผู้ถือหน่วยต้องไม่ต่ำกว่า 108% ของมูลค่าที่ตราไว้ที่ 10 บาท
นางชวินดา กล่าวว่า บลจ.กรุงไทย มองว่าเศรษฐกิจยูโรโซนมีทิศทางฟื้นตัวอย่างต่อเนื่อง ตัวเลขอัตราการขยายตัวเศรษฐกิจ (จีดีพี) ในไตรมาสแรกและไตรมาส 2 ถูกปรับเพิ่มขึ้นเป็นขยายตัว 0.5% และ 0.4% เทียบกับไตรมาส 4 ปี 2557 ขณะที่ดัชนีความเชื่อมั่นในยูโรโซนในเดือน ส.ค.พุ่งขึ้นแตะระดับ 104.2 จุด สูงสุดในรอบ 4 ปี
นอกจากนี้ ยูโรโซนยังได้รับแรงกระตุ้นจากหลายด้าน ทั้งมาตรการผ่อนคลายเชิงปริมาณ (คิวอี) ที่ดำเนินอยู่ ค่าเงินยูโรที่อ่อนค่าเทียบกับเงินเหรียญสหรัฐ การใช้จ่ายภาครัฐที่กลับมาขยายตัวหลังจากสิ้นสุดมาตรการรัดเข็มขัด และราคาสินค้าพลังงานที่ลดลงจากการประชุมธนาคารกลางยุโรป (อีซีบี)
“ที่ผ่านมา อีซีบียังคงยืนยันว่าจะดำเนินมาตรการคิวอีในวงเงิน 6 หมื่นล้านยูโร/เดือน ไปจนถึงเดือน ก.ย. 2559 เป็นอย่างน้อย และอาจมีการเพิ่มวงเงิน หรือขยายเวลาคิวอีก็ได้หากมีความจำเป็น รวมถึงได้ขยายเพดานการเข้าซื้อพันธบัตรแต่ละรุ่นเป็นไม่เกิน 33% จากเดิมที่ไม่เกิน 25% ทำให้อีซีบีสามารถซื้อบอนด์แต่ละรุ่นได้มากขึ้น”นางชวินดา กล่าว
นอกจากนั้น การที่ธนาคารกลางสหรัฐมีแนวโน้มปรับขึ้นดอกเบี้ยนโยบายแต่อีซีบียังคงผ่อนคลายนโยบายการเงินอยู่นี้ อาจทำให้ค่าเงินยูโรอ่อนค่าลงเมื่อเทียบกับเงินเหรียญสหรัฐ ส่งผลดีต่อผู้ส่งออกในยุโรป รวมทั้งปัญหาหนี้สินของกรีซได้คลี่คลายลง สามารถตกลงเงื่อนไขกับเจ้าหนี้และได้รับอนุมัติเงินช่วยเหลือรอบที่ 3 เป็นที่เรียบร้อย
ด้านบลูมเบิร์กคาดการณ์ว่า บริษัทจดทะเบียนในดัชนี Stoxx Europe 600 มีอัตราการเติบโตของกำไรสุทธิที่ 35% และ 10.8% ในปีหน้า ขณะที่ระดับสัดส่วนราคาต่อกำไร (พี/อี) อยู่ที่ประมาณ 15.4 เท่า ยังต่ำกว่าพี/อี สำหรับดัชนี S&amp;P 500 ที่ประมาณ 16.6 เท่า จากข้อมูลวันที่ 8 ก.ย. 2558
ปัจจุบัน บลจ.กรุงไทย มีกองทุนที่ลงทุนในหุ้นยุโรปเน้นหุ้นขนาดกลางและเล็ก ชื่อ กองทุนเปิดเคแทม ยูโรเปียน อิควิตี้ ฟันด์ (KT-EURO) ลงทุนผ่านกองทุนหลักชื่อ Invesco Continental European Small Cap Equity Fund โดยผลตอบแทนของ KT-EURO ณ วันที่ 2 ก.ย. 2558 ย้อนหลัง 9 เดือน อยู่ที่ 12% ย้อนหลัง 1 ปี อยู่ที่ 3.91% ผลตอบแทนนับตั้งแต่วันที่ 5 ม.ค.-2 ก.ย. 2558 อยู่ที่ 14.02% ซึ่งโดยเฉลี่ยผลตอบแทนสูงกว่าเกณฑ์มาตรฐาน